‘એ દિવસ પછી અમે નક્કી કર્યું કે તારા મેઈલનું સતત ઓબ્ઝર્વેશન કરવું. ઝાલા સાહેબે બે કોમ્પ્યૂટર એક્સપર્ટસ નિખિલની કેબિનમાં બેસાડી દીધા. તારું ડેસ્ક ટોપ પણ સેરીંગ કરીને મારા કમ્પ્યુટર સાથે જોડી દીધું છે. પણ એ પછી આજે છ મહિના સુધી મલ્હારે કોઈ મેસેજ કે મેઈલ કર્યો જ નહીં. હું આખો દિવસ તારા ડેસ્ક ટોપથી લઈ ફેઈસબૂક, ટ્‌વિટર, મેઈલ બધાંનું ધ્યાન રાખું છું. તું મોબાઈલ પર ચેટિંગ, લેપટોપ પર ચેટિંગ કરે કે ઘરના પી.સી. પર, બધું જ મારા ધ્યાનમાં છે. આજે પણ હું તારું ડેસ્કટોપ મારા પી.સી પર ઓપન કરીને બેઠી હતી ત્યાંજ તારા ચેટિંગ સેશનમાં મલ્હારનો મેસેજ જોયો. તને સમજાવતા અને મલ્હાર સાથે ચેટિંગ ચાલુ રાખવાનું કહેતાં વાર લાગત એટલે તને ઉભી કરીને હું જ બેસી ગઈ. ત્યાં બીજા રૂમમાં મિ. જજ્ઞેશ અને મિ. લલિત મલ્હારનું લોકેશન ટ્રેસ કરી રહ્યા હતા. ઇ. ઝાલા સાહેબ પણ આવી ગયા, નિખિલ સર પણ આવી ગયા અને પછી જે થયું એ તો બધી તને ખબર જ છે. મલ્હારને મેં ચેટિંગમાં ઉલ્ઝાવી રાખ્યો અને એનું લોકેશન ટ્રેસ થઈ ગયું. બસ હવે થોડી વારમાં જ મુંબઈથી ફોન આવે એટલે ધી એન્ડ. તું આખી જિંદગી માટે છૂટી.’